
Hogyan látta Hosoe Eikō a kamaitachi-t? – Egy yōkai vizuális ábrázolása a fotóművészet eszközeivel

A dolgozat témája Hosoe Eikō (1933-) Kamaitachi című fotósorozata (1969). A most 89-éves fotóművész mind a japán, mind a nemzetközi fotóművészet elismert és meghatározó alakja. Korai éveiben a második világháború utáni japán utcáit fotózta, majd külföldön tapasztalatot szerezve sajátos stílusra tett szert. A Vivo fotós csoport egyik alapítójaként fontos szerepet töltött be a japán fotósközösség fejlődésében is.
A kamaitachi egy yōkai, vagyis egy a tradicionális japán mondavilág részét képező természetfeletti lény, ami a mára például már világszerte elterjedt kitsune (róka szellem) yōkai-hoz képest kevésbé ismert. Pont emiatt a témával kapcsolatban elérhető források is korlátozottak. Leírásai eltérőek, különböző források másként hivatkoznak rá. Az általánosabb leírás szerint egy hosszú, borotvaéles karmú menyét, amely a gyanútlan magányosan sétáló emberekre támad. Másik ábrázolása szerint egy testetlen halálos szél, amely az áldozataihoz érve felhasítja azok bőrét. A közös pontok a történetekben az áldozatotok indokolatlannak tűnő erős vérzése és a testükön keletkezett sérülések.
Hosoe fotósorozatában ezt a yōkait mutatja be. A lény legendáját gyerekként hallotta először, amikor Tokió bombázása miatt családja a Tōhoku régióba költözött. A történet nagy hatással volt a művész lelkivilágára. A munkájának legfőbb nehézsége, abban rejlik, hogy egy olyan lénynek kellet alakot adnia, amelynek nincs konkrét megtestesülése. Ennek megoldásaként a fotókon Hijikata Tatsumi (1928–1986) az 1959-ben született, impulzív és sötét táncstílus, a butō atyja testesít meg egy a kamaitachi által megszállt falusit.
Munkámban feldolgozok különböző nyelvű forrásokat, valamint a fotósorozat vizuális anyagait. A kamaitachi megismerése céljából két eredeti nyelvű szöveget dolgozom fel: Echigo densetsu yonjūnana fushigikai valamint az Inyō gaiden iwadokai gyűjtemények kamaitachi-val kapcsolatos történeteit. A felhasznált irodalom segítségével rámutatok arra, hogy Hosoe miként ötvözi a japán mondavilágot, a tradicionális művészetet, a butō táncstílust a kamaitachi sötét lelkületével, valamint, hogy ezzel hogyan nyújt betekintést a yōkai történetek sajátos világának ábrázolásába. A kutatásom során komoly hangsúlyt helyeztem annak vizsgálatára, hogy milyen eszközökkel ábrázolja Hosoe a kamaitachi-t valamint arra, hogy az általa ábrázolt alakja mennyire egyezik az elérhető forrásokban leírtakkal.



